Био је ожењен Јеленом Димитријевић, рођеном сестром Драгутина Димитријевића Аписа, са којом је имао петоро деце: Станиславу, Милеву, Александра, Милицу и Милана. Заједно са њима у породичној кући у Савској улици бр. 21 живели су његов шурак и ташта Јованка. Станислава је била удата за потпуковника Александра Глишића који је херојски настрадао у Кумановској битки. Старији син Александар је био прва жртва Балканских ратова – погинуо првог дана рата у првом боју 18. октобра 1912. године на караули Лисица у близини Медвеђе, као четник у чети Љубе Вуловића.[5] Млађи син Милан, постао је доктор историјских наука и аутор више вредних књига, међу којима су: Пуковник Апис - Солунски процес 1917, Дубровник у борби за уједињење 1908-1918, Библиографија Српске Књижевне задруге I-II (1892-1967 и 1968-1982).